Departement van landbou wil beter diens lewer | Landbou
Mnr. Tito Mboweni. Foto: GCIS
Oor die mediumtermynbestedingsraamwerk (MTBR) sal die departement van landbou, grondhervorming en landelike ontwikkeling konsentreer op die verbetering van landbouproduksie en die herlewing van die noodsaaklike infrastruktuur vir die landbou deur die toepassing van die meesterplan vir die landbou- en landbouverwerking, die versnelling van grondhervorming, die afhandeling van grondeise en die voorkoming van siektes by diere en landbouprodukte.
Die departement se begroting vir die 2021-'22-boekjaar is R16,9 miljard, wat nie veel meer as die vorige begroting is nie.
Oor die MTBR sal besteding in landbouproduksie, biosekerheid en natuurlike hulpbronne na verwagting R70 miljard bydra tot die totale produksiewaarde en die ondersteuning van sowat 1,3 miljoen huishoudings.
Oor dieselfde tydperk sal die meeste van die infrastruktuurprogram vir landelike ontwikkeling se begrote R2,3 miljard bestee word aan die herlewing van infrastruktuur en die verskaffing van gelyke toegang tot kritieke faktore van produksie soos grond, water en tegnologie.
Die herlewingsprojekte waarop gekonsentreer sal word, is vyf besproeiingskemas en 21 varsproduktemarkte reg oor die land.
Daar sal voortgegaan word om ondersteuning aan boere te bied ná hervestiging. Die departement werk aan planne om 'n voorligtingsbeampte vir elke 250 boere te hê teenoor die huidige een vir elke 850 boere. Sowat 10 000 voorligtingsbeamptes sal gewerf word en R923 miljoen is oor die MTBR toegestaan om die toelae vir die omvattende landbou-ondersteuningsprogram te finansier.
Altesaam R2,9 miljard sal bestee word om 79 602 ha landbougrond te bekom. Die verwagting is dat gedurende dieselfde tydperk 1 409 restitusie-eise teen R9,3 miljard afgehandel sal word. Altesaam R495 miljoen is oor die MTBR begroot vir die versagting en voorkoming van siekte-uitbrekings.
Die Landbounavorsingsraad (LNR) sal oor die MTBR voortgaan met die oprigting van die entstoflaboratorium vir bek-en-klouseer by Onderstepoort om Suid-Afrika se afhanklikheid van entstofinvoer te verminder. Altesaam R400 miljoen is vir die projek aan die LNR toegestaan vir die 2019-'20-boekjaar en die twee opeenvolgende boekjare.
Die LNR se nuwe begroting is R1,5 miljard, die Landboubemarkingsraad kry R47,3 miljoen, die Ingonyama-trustraad kry R30 miljoen en die kantoor van die grondwaardeerder-generaal R143 miljoen. Onderstepoort Biologiese Produkte sal R158 miljoen ontvang, die raad van toesig op die uitvoer van bederfbare produkte (PPECB) kry R532 miljoen, en die registrasierekening vir aktes R1 miljard.